Diari Oficial de la Generalitat Valenciana


Sumari del DOGV 8138, del 29-09-2017 (2017/8535)

ORDRE 18/2017, de 28 de setembre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores del Programa de foment de l'ocupació dirigit a l'emprenedoria.
-------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2017/09/28/18/dof/vci/html**

### Dades del document

Número de DOGV
:   8138

Data del DOGV
:   29-09-2017

Secció del DOGV
:   I. DISPOSICIONS GENERALS

Número del document
:   2017/8535

CVE
:   OOTK-G-1742-0973

Data del document
:   28-09-2017

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Ordre

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * legislació

ORDRE 18/2017, de 28 de setembre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores del Programa de foment de l'ocupació dirigit a l'emprenedoria. [2017/8535]  
PREÀMBUL  
  
L'article 51.1.1 de l'Estatut d'Autonomia de la Comunitat Valenciana estableix que correspon a la Generalitat l'execució de la legislació de l'Estat en matèria laboral, que assumeix les facultats, les competències i els serveis que en aquest àmbit i en el pla d'execució té l'Estat respecte a les relacions laborals, sense perjuí de l'alta inspecció d'aquest, i el foment actiu de l'ocupació.  
El Reial decret legislatiu 3/2015, de 23 d'octubre, pel qual s'aprova el text refós de la Llei d'ocupació, estableix, com un dels principis generals de les polítiques actives d'ocupació, el foment de l'autoocupació i la iniciativa emprenedora, especialment en el marc de l'economia sostenible i dels nous jaciments d'ocupació.  
Així mateix, el Pla estratègic de subvencions del SERVEF per al període 2017-2019 preveu entre els seus objectius operatius el d'afavorir les iniciatives d'emprenedoria social i innovadora amb potencial de creació d'ocupació.  
Aquesta ordre se sotmet igualment als principis de bona regulació en l'exercici de la potestat reglamentària establits en l'article 129 de la Llei 39/2015, d'1 d'octubre, del procediment administratiu comú de les administracions públiques, en la mesura que persegueix la inserció laboral per compte propi de les persones desocupades (principis de necessitat i eficàcia); que en instrumentar una mesura de foment no introdueix cap restricció de drets (principi de proporcionalitat); que és plenament coherent amb la normativa nacional i autonòmica (principi de seguretat jurídica); que han participat en la seua elaboració els agents socials més representatius i altres actors clau (principi de transparència); que constitueix una de les mesures més pertinents per a la consecució de l'objectiu d'inserció laboral (principi d'eficiència).  
  
Finalment, cal destacar que mitjançant aquesta disposició s'acompleix, en allò que correspon a l'àmbit estricte de l'ocupació, la iniciativa arreplegada en la Resolució 184/IX de les Corts sobre la millora de les condicions de treball i de la qualitat de vida de les persones treballadores autònomes. No figura en el Pla Normatiu de l'Administració de la Generalitat degut a que inicialment es pretenia canalitzar el suport a l'emprenedoria mitjançant el Programa de foment del treball autònom a la Comunitat Valenciana, que la present Ordre ve a complementar.  
  
En virtut d'això, i fent ús de les facultats conferides per l'article 28 de la Llei 5/1983, de 30 de desembre, del Consell, i l'article 165 de la Llei 1/2015, de 6 de febrer, de la Generalitat, d'Hisenda Pública, del sector públic instrumental i de subvencions, havent-se donat audiència als agents socials més representatius, constant els informes preceptius de l'Advocacia General i de la Intervenció Delegada en el SERVEF, conforme amb el Consell Jurídic Consultiu de la Comunitat Valenciana,  
  
  
  
ORDENE  
  
Capítol I  
Disposicions generals  
  
Article 1. Objecte i àmbit  
1. L'objecte d'aquesta ordre és establir les bases reguladores que regiran la concessió de les subvencions destinades a afavorir la creació i la consolidació de l'ocupació per compte propi en l'àmbit de la Comunitat Valenciana. Amb aquest fi, l'ordre regula els programes de subvencions següents:  
a) Programa de foment del treball autònom.  
b) Programa de suport al manteniment del treball autònom de dones.  
  
2. Aquestes ajudes només es concediran per a centres de treball radicats a la Comunitat Valenciana.  
  
Article 2. Persones beneficiàries  
1. Podran ser beneficiàries del Programa de foment del treball autònom les persones desocupades que es constituïsquen com a personal treballador autònom o per compte propi.  
2. Podran ser beneficiàries del Programa de suport al manteniment del treball autònom de dones les dones treballadores autònomes embarassades o en procés d'adopció.  
3. No podran obtindre la condició de beneficiàries les persones en les quals concórrega alguna de les prohibicions previstes en els apartats 2 i 3 de l'article 13 de la Llei 38/2003, de 17 de novembre, general de subvencions.  
4. Queden exclosos els socis de societats mercantils, cooperatives, societats civils i societats laborals, així com els membres de comunitats de béns i autònoms col·laboradors.  
  
Article 3. Incompatibilitats  
Amb l'excepció de la bonificació de quotes a la Seguretat Social, aquestes subvencions són incompatibles amb altres subvencions, ajudes, ingressos o recursos per a la mateixa finalitat, procedents de qualsevol administració o entitat, pública o privada, nacional, de la Unió Europea o d'organismes internacionals.  
  
  
Capítol II  
Programa de foment del treball autònom  
  
Article 4. Objecte  
Aquest programa té com a objecte atorgar una subvenció en concepte de renda de subsistència a les persones desocupades que accedeixen a l'ocupació per mitjà de la creació d'activitat empresarial independent, mitjançant la seua constitució com a personal treballador autònom o per compte propi en projectes innovadors.  
  
Article 5. Condicions  
Hauran de complir-se les condicions següents:  
a) Haver iniciat l'activitat autònoma a partir de la data que determine cada convocatòria. Es considerarà com a data d'inici la que conste en el document de declaració d'alta en el cens d'obligats tributaris (models 036 o 037).  
b) Haver romàs en situació de desocupació mantenint la inscripció com a demandant d'ocupació en el SERVEF fins a l'inici de l'activitat.  
  
c) Figurar d'alta en el cens d'obligats tributaris i en el Règim Especial de Treballadors Autònoms o equivalent amb caràcter previ a la presentació de la sol·licitud.  
d) No haver figurat d'alta en el Règim Especial de Treballadors Autònoms en els 6 mesos anteriors a l'inici de l'activitat.  
e) Desenvolupar l'activitat de manera independent.  
f) No haver sigut beneficiari en algun dels tres exercicis anteriors d'altres subvencions del SERVEF per constitució com a autònom.  
  
g) El projecte ha de tindre caràcter innovador i reunir condicions de viabilitat tècnica, econòmica i financera, de manera que requerirà l'informe de qualsevol de les entitats, públiques o privades, incloses en el mapa d'entitats de l'ecosistema emprenedor de la Comunitat Valenciana.  
  
Article 6. Quantia de la subvenció  
1. L'import de la subvenció es determinarà en funció de la pertinença de la persona sol·licitant en el moment de l'alta com a personal autònom a algun dels col·lectius següents:  
a) Persones desocupades en general: 2.500 euros.  
b) Persones desocupades menors de 30 anys o majors de 45 anys: 3.000 euros.  
c) Persones amb diversitat funcional: 3.500 euros.  
d) Dones desocupades víctimes de la violència sobre la dona: 4.500 euros.  
2. Els imports establits en les lletres a), b) i c) s'incrementaran en 500 euros en el cas de les dones.  
  
Article 7. Obligacions específiques  
A més del compliment de les establides amb caràcter general en l'article 22, les persones beneficiàries tindran l'obligació de mantindre l'activitat per compte propi i l'alta en el Règim Especial de Treballadors Autònoms o equivalent fins a 12 mesos després de la data d'efectes de l'alta en el règim esmentat. Durant aquest període no podran integrar-se en les estructures a què fa referència l'article 2.4.  
  
  
Capítol III  
Programa de suport al manteniment   
del treball autònom de dones  
  
Article 8. Objecte  
Aquest programa té com a objecte fomentar la contractació de persones desocupades per dones autònomes embarassades o en procés d'adopció, a fi que els puguen transferir el coneixement necessari que possibilite el manteniment de l'activitat durant la baixa maternal.  
  
Article 9. Condicions  
Hauran de complir-se les condicions següents:  
a) La contractació ha d'efectuar-se a partir de la data que determine cada convocatòria i sempre amb caràcter previ a la baixa maternal de la dona treballadora autònoma.  
b) La persona contractada ha d'haver romàs en situació de desocupació mantenint la inscripció com a demandant d'ocupació en el SERVEF fins que siga contractada.  
c) La persona contractada no ha de mantindre amb la beneficiària una relació de parentiu per consanguinitat o afinitat fins al segon grau inclusivament, o l'equivalent en el cas de les parelles de fet.  
  
Article 10. Quantia de la subvenció  
1. L'import de la subvenció ascendirà a:  
a) En el cas de contractes temporals a jornada completa d'almenys 3 mesos de duració: 1.500 euros.  
b) En el cas de contractes temporals a jornada completa d'almenys 6 mesos de duració: 3.500 euros.  
2. Els imports indicats en l'apartat 1 s'incrementaran en 500 euros si es contracta una persona amb diversitat funcional o una dona.  
  
3. Els contractes a temps parcial d'almenys 30 hores setmanals seran subvencionables amb la reducció proporcional de l'import de l'ajuda.  
  
Article 11. Obligacions específiques  
A més del compliment de les establides amb caràcter general en l'article 22, les persones beneficiàries tindran les obligacions específiques següents:  
a) Formalitzar els contractes de treball per escrit, havent d'arreplegar el conjunt de clàusules la duració estimada expressada en mesos complets.  
b) Els contractes a jornada parcial hauran d'arreplegar expressament en les clàusules el nombre d'hores setmanals de treball.  
c) S'haurà de mantindre la relació laboral amb el treballador la contractació del qual va motivar l'ajuda almenys durant el període subvencionat de 3 o 6 mesos.  
  
Article 12. Règim de substitució de les persones contractades  
1. Si durant el període de manteniment la persona treballadora causara baixa pels motius adduïts en l'apartat 3 de l'article 20, podrà ser substituïda en el termini d'un mes per una altra persona que reunisca els requisits establits en l'article 9, a fi de completar el període de manteniment que quedara pendent de complir.  
2. En el cas que la jornada o qualsevol altra circumstància de la persona treballadora substituta hagueren determinat una subvenció inferior a la concedida, caldrà reintegrar la diferència entre l'import de la subvenció concedida i el que haguera correspost si la persona substituta haguera sigut subvencionada inicialment, juntament amb els interessos de demora.  
3. El termini establit per a la substitució no computarà a l'efecte de l'obligació de manteniment.  
  
  
Capítol IV  
Sol·licituds de subvenció i tramitació corresponent  
  
Article 13. Convocatòria  
1. El procediment per a la concessió d'aquestes subvencions s'iniciarà d'ofici mitjançant convocatòria de la persona titular de la Direcció General del SERVEF.  
2. La convocatòria es publicarà íntegrament en la base de dades nacionals de subvencions, així com en extracte en el Diari Oficial de la Generalitat Valenciana.  
3. Cada convocatòria podrà comprendre algun o tots els programes establits en aquesta ordre.  
4. La dotació pressupostària de cada convocatòria serà objecte de territorialització provincial, de manera proporcional al nombre de persones desocupades registrades en el SERVEF. Per a això, es tindran en compte les estadístiques de desocupació registrada corresponents al mes anterior al de la data de resolució de la convocatòria. L'esmentada territorialització provincial tindrà caràcter estimatiu. L'alteració d'aquesta distribució estimativa no necessitarà una nova convocatòria. No obstant això, l'alteració serà objecte de publicació en el Diari Oficial de la Generalitat Valenciana, sense que aquesta publicitat implique l'obertura de termini per a presentar noves sol·licituds ni l'inici d'un nou còmput de termini per a resoldre.  
  
Article 14. Procediment de concessió  
1. La concessió d'aquestes subvencions es tramitarà en règim de concurrència competitiva, per al qual es tindrà en compte com a únic criteri el moment en què s'haja presentat en qualsevol dels registres previstos en la normativa de procediment administratiu comú la sol·licitud i la totalitat de la documentació exigida per la convocatòria.  
  
2. En el cas que expedients distints tingueren la mateixa data de criteri i no resultara possible prioritzar-los per hora de presentació, es prioritzaran, en els dos programes regulats en aquesta ordre, les sol·licituds presentades per persones amb diversitat funcional i, si no n'hi ha, per dones. En el Programa de suport al manteniment del treball autònom de dones la prioritat continuarà sent per a la contractació de persones amb diversitat funcional i, si no n'hi ha, de dones. Si després d'aplicar aquests criteris l'empat persistira, es prioritzarà, en els dos programes regulats en aquesta ordre, en funció de la data de sol·licitud més antiga i, si d'aquesta manera tampoc no es resolguera l'empat, en funció del número d'expedient més baix.  
  
Article 15. Presentació de les sol·licituds  
Les sol·licituds es presentaran en la forma i en el termini que establisca la convocatòria corresponent, en la qual s'especificarà així mateix la documentació acreditativa dels requisits per a obtindre la subvenció.  
  
Article 16. Instrucció  
1. La instrucció correspondrà als serveis territorials competents en matèria d'ocupació del SERVEF.  
2. Examinades les sol·licituds, l'òrgan instructor emetrà un informe en què farà constar que les persones beneficiàries compleixen tots els requisits necessaris per a la concessió de les ajudes.  
3. En cada direcció territorial del SERVEF es constituirà un òrgan col·legiat integrat per: la persona titular del servei territorial competent en matèria d'ocupació o persona que designe com a substituta, que el presidirà, dues vocals i una persona que s'encarregarà de la secretaria, amb veu però sense vot. La designació de les persones que ocupen les vocalies i la secretaria s'efectuarà per part de la persona titular de la Direcció Territorial del SERVEF entre funcionaris adscrits al servei territorial competent en matèria d'ocupació. Es procurarà que la composició de l'òrgan col·legiat s'ajuste al principi d'equilibri per raó de sexe.  
4. L'òrgan col·legiat emetrà periòdicament informes en què es concrete el resultat de les avaluacions portades a terme en relació amb els períodes de temps que considere.  
5. Les propostes de concessió es formularan a l'òrgan concedent per part de l'òrgan col·legiat mitjançant l'òrgan instructor.  
  
Article 17. Resolució i recursos  
1. La competència per a resoldre sobre les sol·licituds presentades correspon a la persona titular de la Direcció General del SERVEF o a l'òrgan en què aquesta delegue.  
2. El termini per a resoldre i notificar la resolució procedent serà de sis mesos comptats a partir de la publicació de la convocatòria corresponent, llevat que aquesta en pospose els efectes a una data posterior. Transcorregut el termini esmentat sense que s'haja dictat i notificat resolució expressa, es produirà el silenci administratiu i la sol·licitud podrà entendre's desestimada.  
3. La resolució de concessió determinarà l'import concedit i incorporarà, si és el cas, les condicions, obligacions i determinacions accessòries a què haja de subjectar-se el beneficiari.  
4. La resolució contindrà informació de l'import previst de l'ajuda en equivalent de subvenció bruta, així com del seu caràcter de minimis, i farà referència expressa al títol i a la publicació del reglament en el DOUE.  
5. La resolució posarà fi a la via administrativa i contra ella podrà interposar-se recurs potestatiu de reposició davant del mateix òrgan en el termini d'un mes a partir de l'endemà de la seua notificació, d'acord amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o recurs contenciós-administratiu en el termini de dos mesos davant del corresponent Jutjat del Contenciós Administratiu de la Comunitat Valenciana, de conformitat amb l'article 8 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
Article 18. Liquidació i pagament  
La liquidació de les ajudes s'efectuarà una vegada justificades amb la documentació presentada juntament amb la sol·licitud les condicions establides, i es lliurarà en una sola vegada l'import de l'ajuda després que es dicte la resolució de concessió.  
  
  
Capítol V  
Control i seguiment de les subvencions  
  
Article 19. Resolució d'incidències  
La persona titular de la Direcció General del SERVEF o de l'òrgan en què aquesta delegue tindrà la competència per a resoldre les incidències de qualsevol naturalesa que es produïsquen després de la concessió de les ajudes.  
  
Article 20. Reintegrament de les subvencions  
1. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament d'aquesta, els casos previstos en l'article 37 de la Llei 38/2003. En particular, en les ajudes per constitució d'autònom correspondrà el reintegrament de l'ajuda per incompliment de l'obligació del període exigit de manteniment de l'activitat i l'alta en el Règim Especial de Treballadors Autònoms; en les ajudes per contractació, serà preceptiu el reintegrament de l'ajuda en els supòsits d'extinció o de suspensió de la relació laboral abans de completar el període de manteniment exigit en cada cas (excepte allò que s'ha disposat per a la substitució).  
2. En les ajudes per constitució d'autònom, l'incompliment de l'obligació de manteniment de l'activitat per compte propi i l'alta en el Règim Especial de Treballadors Autònoms o equivalent durant almenys 12 mesos determinarà el reintegrament de la subvenció concedida de manera proporcional al temps que faltara per a completar el període esmentat, sempre que l'activitat s'haja mantingut durant almenys 9 mesos (aquest període mínim no serà aplicable als casos de força major) i el beneficiari acredite una actuació inequívocament orientada a la satisfacció dels compromisos adquirits.  
3. En les ajudes per contractació, s'aplicarà el criteri de proporcionalitat amb reintegrament parcial de l'ajuda concedida en funció del temps de manteniment que faltara per completar si l'extinció de la relació laboral s'haguera produït per baixa voluntària, discapacitat sobrevinguda, jubilació per motius d'edat, mort o acomiadament disciplinari o per causes objectives no declarat improcedent de la persona treballadora.  
4. El que disposen els apartats anteriors serà aplicable sense perjuí de la possible qualificació dels fets com a infracció administrativa i incoació del procediment sancionador, d'acord amb els articles 52 i següents de la Llei general de subvencions, i els articles 173 i següents de la Llei 1/2015.  
5. De conformitat amb l'article 35 de la Llei 2/2015, l'incompliment del que disposa la lletra e) de l'article 22 podrà comportar el reintegrament total o parcial de la subvenció concedida, amb un procediment sancionador previ que se sotmetrà al que disposa el títol III de la Llei 2/2015.  
  
Article 21. Comprovació i pla de control  
1. Correspondrà a les direccions territorials del SERVEF dur a terme la funció de comprovació i control de les subvencions concedides.  
  
2. Als efectes del que disposa la lletra j) de l'article 165.2 de la Llei 1/2015 i, de conformitat amb l'article 2.3 de la Llei 3/2000, de 17 d'abril, per la qual es crea el Servei Valencià d'Ocupació i Formació, les direccions territorials del SERVEF accediran a la vida laboral del 100 % de les persones beneficiàries que s'han constituït com a personal treballador autònom a fi de comprovar el període de manteniment d'activitat per compte propi i en alta en el RETA exigit, així com a la vida laboral del 100 % de les persones treballadores la contractació de les quals ha sigut subvencionada a fi de comprovar la seua alta en l'ocupadora beneficiària durant el període de manteniment exigit.  
  
3. La persona beneficiària estarà obligada a sotmetre's a les actuacions de control financer previstes en els articles 113 i següents de la Llei 1/2015 i en els articles 44 i següents de la Llei 38/2003, així com a les que puguen dur a terme les institucions europees.  
  
Article 22. Obligacions de la persona beneficiària  
A més del que disposa l'article 14 de la Llei general de subvencions, són obligacions de les persones beneficiàries:  
a) Acreditar la realització de l'activitat que fonamenta la concessió de l'ajuda, així com el compliment dels requisits i de les condicions que determinen aquesta concessió.  
b) Facilitar totes les dades i la informació, en qüestions relacionades amb les subvencions concedides, que requerisca el SERVEF.  
c) Comunicar al SERVEF la sol·licitud o l'obtenció d'altres subvencions o ajudes per a la mateixa finalitat, així com qualsevol incidència o variació que es produïsca en relació amb la subvenció concedida.  
d) Conservar els documents (inclosos els electrònics) que justifiquen l'aplicació dels fons rebuts, en tant que pogueren ser objecte de control, siguen originals o còpies certificades d'acord amb aquests.  
  
e) Complir les obligacions de transparència establides en la legislació bàsica, de conformitat amb el que disposa l'article 3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, en el cas que l'entitat perceba durant el període d'un any ajudes o subvencions públiques en un import superior a 100.000 euros o quan almenys el 40 % del total dels seus ingressos anuals tinguen caràcter d'ajuda o de subvenció pública, sempre que arriben com a mínim a la quantitat de 5.000 euros.  
  
f) Aportar, en el termini d'un mes després de l'acabament del període de manteniment de l'activitat per compte propi establit en l'article 7 o, en el cas de les ajudes per contractació, després de la finalització del període de manteniment del contracte establit en l'article 11, una declaració en model normalitzat sobre el compliment de les obligacions de transparència a què fa referència la lletra anterior.  
  
  
DISPOSICIONS ADDICIONALS  
  
Primera. Normativa d'aplicació  
Aquestes ajudes tenen la consideració de subvencions públiques i es regeixen per la Llei 38/2003, de 17 de novembre, general de subvencions, el Reial decret 887/2006, de 21 de juliol, pel qual s'aprova el seu reglament i la resta de normativa concordant, i per la Llei 1/2015, de 6 de febrer, de la Generalitat, d'Hisenda Pública, del sector públic instrumental i de subvencions.  
  
Segona. Definicions  
Pel que fa a aquesta ordre, s'entendrà el següent:  
a) Personal treballador autònom o per compte propi: aquell que realitza de manera habitual, personal i directa una activitat econòmica a títol lucratiu sense subjecció a contracte de treball, encara que utilitze el servei remunerat d'altres persones.  
b) Persona amb diversitat funcional: persona amb un grau de discapacitat reconegut igual o superior al 33 %, així com persones amb malaltia o trastorn mental diagnosticat pels centres públics de salut mental, pensionistes de la Seguretat Social que tinguen reconeguda una pensió d'incapacitat permanent total, absoluta o gran invalidesa, i pensionistes de classes passives que tinguen reconeguda una pensió de jubilació o de retir per incapacitat permanent per al servei o inutilitat.  
  
c) Dona víctima de la violència sobre la dona: s'acreditarà de conformitat amb els apartats 1 i 2 de l'article 9 de la Llei 7/2012, de 23 de novembre, de la Generalitat, integral contra la violència sobre la dona en l'àmbit de la Comunitat Valenciana.  
d) Projecte innovador: projecte empresarial en què la producció de béns o serveis està relacionada amb activitats econòmiques emergents o que, dins d'una activitat tradicional de la zona d'implantació, cobrisca necessitats no satisfetes en l'estructura existent.  
  
Tercera. Dret de la competència  
1. Aquestes ajudes se sotmeten al règim de minimis establit en el Reglament (UE) núm. 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis, publicat en el DOUE L352 de 24 de desembre de 2013. Per aquest motiu, no podran concedir-se a empreses dels sectors següents:  
a) Pesca i aqüicultura, regulats pel Reglament (CE) NÚM. 104/2000, del Consell.  
b) Producció primària dels productes agrícoles (que figuren en la llista de l'annex I del Tractat).  
c) Les ajudes concedides a les empreses que operen en el sector de la transformació i comercialització de productes agrícoles, en els casos següents:  
C.1) quan l'import de l'ajuda es determine en funció del preu o de la quantitat de productes d'aquest tipus adquirits a productors primaris o comercialitzats per les empreses interessades.  
C.2) quan l'ajuda estiga supeditada al fet que una part o la totalitat d'aquesta es faça repercutir en els productors primaris.  
d) Activitats relacionades amb l'exportació a països tercers o estats membres, és a dir, les ajudes directament vinculades a les quantitats exportades, a l'establiment i l'explotació d'una xarxa de distribució o a altres despeses corrents vinculades a l'activitat exportadora.  
  
e) Ajudes condicionades a la utilització de productes nacionals en compte d'importats.  
2. L'aplicació d'aquest règim suposa que l'import total de les ajudes de minimis concedides a una única empresa (s'entendrà per única empresa la definició establida en l'apartat 2 de l'article 2 del Reglament (UE) núm. 1407/2013, de la Comissió) no excedirà de 200.000 euros durant qualsevol període de tres exercicis fiscals. Quan una única empresa realitze per compte d'altri operacions de transport de mercaderies per carretera, l'import total de les ajudes de minimis concedides no excedirà de 100.000 euros durant qualsevol període de tres exercicis fiscals.  
3. Les ajudes de minimis concedides d'acord amb el Reglament (UE) núm. 1407/2013, de la Comissió, podran acumular-se amb les ajudes de minimis concedides d'acord amb el Reglament (UE) núm. 360/2012, de la Comissió, fins al límit màxim establit en aquest últim reglament. Podran acumular-se amb ajudes de minimis concedides d'acord amb altres reglaments de minimis fins al límit màxim pertinent que s'estableix en l'apartat 2 de l'article 3 del Reglament (UE) núm. 1407/2013, de la Comissió.  
4. Les ajudes de minimis no s'acumularan amb cap ajuda estatal en relació amb les mateixes despeses subvencionables o amb una ajuda estatal per a la mateixa mesura de finançament de risc si l'acumulació esmentada excedira de la intensitat d'ajuda o de l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen per a costos subvencionables específics, ni puguen atribuir-se a costos subvencionables específics, podran acumular-se amb altres ajudes estatals concedides en virtut d'un reglament d'exempció per categories o d'una decisió adoptats per la Comissió.  
5. A aquest efecte, en la convocatòria es requerirà la presentació d'una declaració responsable sobre altres ajudes de minimis (subjectes a aquest o a altres reglaments de minimis) concedides al beneficiari durant els dos exercicis fiscals anteriors i durant l'exercici fiscal en curs. Així mateix, es requerirà la presentació d'una altra declaració responsable sobre altres ajudes rebudes per als mateixos costos subvencionables o sobra qualsevol ajuda estatal per a la mateixa mesura de finançament de risc, a fi de comprovar que no se superen els límits de l'apartat 2 de l'article 5 del Reglament (UE) núm. 1407/2013, de la Comissió.  
  
  
DISPOSICIONS FINALS  
  
Primera. Habilitació normativa  
1. Es faculta la persona titular de la Direcció General del SERVEF per a dictar les instruccions i adoptar les mesures que considere oportunes per a l'aplicació i l'execució d'aquesta ordre.  
2. Així mateix, se la faculta perquè puga actualitzar en la mateixa resolució de convocatòria els imports a què fan referència els articles 6 i 10.  
  
Segona. Entrada en vigor  
Aquesta ordre entrarà en vigor l'endemà de ser publicada en el Diari Oficial de la Generalitat Valenciana.  
  
València, 28 de setembre de 2017  
  
El conseller d'Economia Sostenible,   
Sectors Productius, Comerç i Treball,  
RAFAEL CLIMENT GONZÁLEZ


Còpia Permalink ELI